Oslo Kunstforening har holdt til i Rådmannsgården siden 1936. Foto: Istvan Virag
Oslo Kunstforenings logo
**Oslo Kunstforening** er en kunstforening og et visningssted for samtidskunst i Oslo. Kunstforeningen driftes i dag som en kunsthall.

Bakgrunn
--------

Oslo Kunstforening er den eldste medlemsorganisisasjonen i norsk kulturliv. Foreningen ble stiftet i 1836 av dikteren Johan Sebastian Welhaven, bokhandler Johan Dahl og den senere statsministeren Frederik Stang. Alle som ønsker det kan bli medlem og være med å støtte kunstforeningens arbeid. 

Oslo Kunstforenings hovedmål er å vise, produsere og formidle samtidskunst. Oslo Kunstforening arbeider for å øke kulturens tilgjengelighet i samfunnet, samt å fremme interessen for og formidle kunnskap om billedkunst.. Et fruktbart vekselspill mellom det lokale og regionale så vel som det nasjonale og internasjonale preger virksomheten. 

Oslo Kunstforening holder til i Rådmannsgården i Rådhusgata 19, som er en av de eldste bygningene i Kvadraturen. Her har kunstforeningen hatt sine lokaler siden 1936, i byggets 2. etasje. Oslo Kunstforening ble dannet av et kunstinteressert publikum for å sikre et fast visningssted for billedkunst i Norge, et par år før Nasjonalgalleriet ble vedtatt etablert. At Oslo Kunstforening aldri har hatt en egen samling som de etterfølgende kunstforeningene, skyldes at man ikke ville stå i veien for planene om å etablere et Nasjonalgalleri.

Oslo Kunstforening er en ikke-kommersiell medlemsbasert forening, støttet av Oslo kommune og Kulturrådet. Siden 1986 har de delt ut et kunststipend, takket være støtte fra Sparebanken Oslo og Akershus. Den årlige stipendutstillingen har blitt arrangert av Oslo Kunstforening siden 2008 med støtte fra Sparebankstiftelsen DNB, og er en begivenhet som gjennom årenes løp er blitt en viktig institusjon i kunst-Norge. 21 kunstnere har så langt mottatt stipend, og 72 kunstnere har deltatt i utstillingen. Nominering og juryering gjøres av en fagjury. 

Tidligere stipendmottakere er Kim Hankyul (2022), Anne Haugsgjerd (2021), Berivan Erdogan, Hanni Kamaly og Kjetil Skøien (2020), Germain Ngoma (2019), Eirik Sæther (2018), Emilija Škarnulytė (2017), Tor Børresen (2016), Andrea Bakketun og Christian Tony Norum (2015), Ingrid Lønningdal (2014), Sandra Mujinga (2013), Marie Buskov (2012), Kaia Hugin (2011), Ann Cathrin November Høibo (2010), Ignas Krunglevičius (2009) og Ellisif Hals og Susanne Skeide (2008). 

Tidligere aktuelle kunstnere i utstillinger hos Oslo Kunstforening er bl.a. Anawana Haloba, Gavin Jantjes, Fujiko Nakaya, Ukichiro Nakaya, Camille Norment, Judy Chicago, Runo Lagomarsino, Jacques Tati, Moataz Nasr, Guerrilla Girls, Uriel Orlow and Celine Condorelli, Marit Følstad, Eline McGeorge, Inger Johanne Grytting, Elisabeth Haarr, Marianne Hurum, Signe Johannessen.

Referanser
----------

1. ↑  «Oppdrag - Oslo kunstforening». *www.oslokunstforening.no*. Besøkt 11. januar 2017. [*død lenke*]
2. ↑  «Om oss - Oslo kunstforening». *www.oslokunstforening.no*. Besøkt 11. januar 2017.
3. ↑  «Frodig vaginafest». *www.nrk.no*. Besøkt 29. mars 2017.

Eksterne lenker
---------------

* Offisielt nettsted Rediger på Wikidata

|  |  |
| --- | --- |
| Oppslagsverk/autoritetsdata | Store norske leksikon **·** Oslo Byleksikon **·** BIBSYS **·** VIAF **·** Brønnøysundregistrene
 |